### 46.    Beslutning om nye dagtilbudsområder med høringssvar

**Åbent**

Sagsnr.: 326-2018-25815       J.nr.: 00.15.00           Dokumentnr.:
326-2020-33807

**Sagstype**

Beslutning.

**Resume og sagens baggrund**

Dagtilbuddene i Kalundborg Kommune skal fremover være
organiseret i tre områder i stedet for fem. Det besluttede Kommunalbestyrelsen
i forbindelse med Budget 2020. Et konkret forslag til den fremtidige
områdeinddeling blev sendt i høring af Børn- og Familieudvalget den 15. januar.

**Indstillinger**

Direktøren indstiller, at

1.    Høringssvarene
tages til efterretning.

2.    Dagtilbudsområdet
pr. 1. august 2020 organiseres i tre områder, som beskrevet i bilag 1.

**Behandling**

Børn- og Familieudvalget, Økonomiudvalget, Kommunalbestyrelsen.

**Sagsfremstilling**

Som en del af Budget 2020 besluttede Kommunalbestyrelsen, at
ledelsen af dagtilbudsområdet skulle omlægges fra fem til tre områder, samt at
et konkret forslag til områdeinddelingen skulle forelægges Børn- og
Familieudvalget. Områdelederne og administrationen har i samarbejde udarbejdet
et sådant forslag, som har været i høring. Der er kommet 10 høringssvar.

*Baggrund*

På nuværende tidspunkt er
kommunens 24 daginstitutioner organiseret i fem områder med hver deres
områdeleder. Hver daginstitution har en pædagogisk teamleder med varierende
timetal til ledelse. Der er pt. ansat 88 dagplejere, som er fordelt på fire af
områderne og har hver sin pædagogiske teamleder i de enkelte områder. Antallet
af dagplejere varierer over tid alt efter, hvordan børnetallet udvikler sig.

I forbindelse med omorganiseringen
tilstræbes en robusthed i forhold til fremtidig udvikling af børnetallet, samt
samspillet mellem dagtilbud og skole. Dermed også en understøttelse af
Udviklingsstrategien med fortsat stærke lokalsamfund og attraktive bymiljøer
med dagtilbud tæt på.

*Forslaget*

På baggrund af drøftelser mellem
administrationen og dagtilbudslederne henover november og december 2019, så
foreslås det, at de nye områder kaldes Nord, Midt
og Syd.I udarbejdelsen af forslaget har der været fokus på at
fremtidssikre tre robuste områder, samtidig med at sikre et tæt samarbejde i
børns overgange fra dagpleje til daginstitution og til skole. Dette sikres
gennem en geografisk inddeling, hvor områdefordelingen følger
skoledistrikterne.

I tabellen herunder gives et
overblik over de væsentligste nøgletal for de nye områder. Antallet af børn er
beregnet ud fra normeringen for 2020 (altså det forventede antal børn), mens
medarbejdertallene er beregnet ud fra antal ansatte pr. 1.9.2019.

|  |  |  |  |
| --- | --- | --- | --- |
|  | Nord | Midt | Syd |
| Antal daginstitutioner | 6 | 8 | 9 |
| Antal dagplejere | 20 | 26 | 42 |
| Antal børn | 539 | 605 | 582 |
| Antal medarbejdere | 111 | 121 | 125 |

*Høringssvar*

Forslaget til de tre nye områder har været i høring blandt
forældrebestyrelserne, MED-udvalgene i dagtilbud og de faglige organisationer.
Desuden er forslaget blevet behandlet i Hovedudvalget.

Ud af de seks høringssvar, som forholder sig konkret til
områdeinddelingen, nævner fire høringssvar, at de er enige i inddelingen. To
høringssvar kommer med forslag til ændringer i inddelingen, herunder placering
af daginstitutionen [adresse] og dagplejerne i [adresse], Ugerløse og Helle Petersen i
område Nord i stedet for område Midt. Administrationen og områdelederne
anerkender høringssvarenes argumenter for disse ændringer, men mener samtidig,
at en placering i område Nord vil medføre andre udfordringer. På baggrund af en
samlet afvejning af fordele og ulemper ved de to muligheder, fastholder
administrationen og områdelederne derfor det oprindelige forslag, hvor
[adresse] og dagplejerne i [adresse], Ugerløse og Helle Petersen bliver en del af
område Midt.

I tillæg til områdeinddelingen indeholder høringssvarene
desuden bemærkninger vedr. dagplejen, arbejdet i forældrebestyrelserne,
arbejdet i MED-udvalgene, økonomi, ledelse og øvrige forhold. Høringssvarene i
deres fulde længde, samt et resumé af høringssvarene med administrationens
bemærkninger, er vedlagt denne sag.

Medarbejdersiden i Hovedudvalget har den 25. februar 2020
taget forslaget til fremtidig organisering til efterretning med bemærkning om,
at der snarest efter politisk behandling igangsættes en proces for at tilpasse
MED-strukturen, så den tager hensyn til dels en bred repræsentation af
faggrupper og dels en geografisk spredning.

**Økonomiske konsekvenser**

Der er i Budget 2020 indregnet en
årlig besparelse på 1,35 mio. kr. som følge af omorganiseringen. Fordelingen af
økonomi mellem de tre områder vil følge principperne i den nuværende
ressourcetildelingsmodel, hvilket vil betyde følgende fordeling i 2020:

|  |  |  |
| --- | --- | --- |
| Nord | Midt | Syd |
| 52.591.333 kr. | 59.069.533 kr. | 52.904.134 kr. |

**Børn- og Familieudvalgets møde
den 4. marts 2020:**

Børn- og Familieudvalget indstiller at godkende
organiseringen af dagtilbudsområdet pr. 1. august 2020 i tre områder, som
beskrevet i bilag 1. Dog med den ændring, at [adresse] og 2 tilknyttede
dagplejere placeres i område Nord.

**Økonomiudvalgets møde den 22.
april 2020:**

Børne- og Familieudvalgets indstilling anbefales.

**Bilag**

|  |  |
| --- | --- |
| Bilag 1 - Ny organisering af dagtilbudsområder | 326-2020-43163 |
| Bilag 2 - Samlede høringssvar vedr. forslag til nye dagtilbudsområder | 326-2020-53588 |
| Bilag 3 - Resumé af høringssvar | 326-2020-41636 |